"அடி பாதகி!" என்று ரவிதாசன் கூறியது, நாகப்பாம்பு சீறுவது போலத் தொனித்தது. "யாரைச் சொன்னாய்?" என்று நந்தினி சாந்தமாகவே கேட்டாள். "நன்றி கெட்ட நந்தினியைத்தான்! பழுவூர் இளையராணியைத்தான்! உன்னைத்தான்!" என்று ரவிதாசன்  தன் ஒரு கை விரலால் அவளைச் சுட்டிக்காட்டினான். நந்தினி மௌனமாயிருந்தாள். "பெண்ணே! நினைவில் வைத்திருக்க வேண்டிய சில சம்பவங்களை நீ மறந்து விட்டாய் போலிருக்கிறது.  அவற்றை உனக்கு ஞாபகப்படுத்துகிறேன்" என்றான் ரவிதாசன். "பழைய கதை இப்போது எதற்கு?" என்றாள் நந்தினி.